E re ka batho ba kwa Bethelehema ba ne ba robetse mme ba sa bone se se diregang, Josefa, Marea le Jesu ba ne ba tswa mo motseng go le lefifi. Fa ba ntse ba ya kwa ntlheng ya borwa mme loapi lo simolola go apoga kwa ntlheng ya botlhaba, Josefa o tshwanetse a bo a ile a ipotsa gore go ne go larile eng kwa pele. Mmetli yono wa maemo a a kwa tlase o ne a ka sireletsa jang lelapa la gagwe mo mmusing yono yo o maatla? A o ne a tla kgona go tlamela ba lelapa la gagwe ka metlha? A o ne a tla kgona go itshoka fa a ntse a dira kabelo e e boima e Jehofa Modimo a mo neileng yone ya go tlhokomela le go godisa ngwana yono yo o sa tshwaneng le ope? Josefa o ne a lebane le dikgwetlho tse di boima. Fa re ntse re sekaseka kafa a ileng a kgona go lebana le nngwe le nngwe ya tsone ka teng, re tla bona gore ke ka ntlha yang fa borre gompieno—le mongwe le mongwe wa rona—ba tshwanetse go etsa tumelo ya ga Josefa.